شەفەق نیوز/ وەزارەت تەندروسی و ژینگەی عراق، ئمڕوو سێشەممە، دویاترین ئامار فەرمی لەباوەت تویشهاتن و مردنەیل وە پەتای تەو خۊنوەربۊن بڵاو کرد ک وەی دویاییە لەوڵاتەگە بڵاو بوی.
وەگورەی دویاترین بڵاوکردن لەی بیماریە ک لە سەرەتای ساڵ ٢٠٢٢ تا ئیسە بڵاو بویە، ١٧٠ تویشهاتن، و ٣١ مردن وەی بیماریە توومار کریایە.
گشت پارێزگایل عراق، ریکارەیل مقەیەتیکردن ئەرا نواگردن تەو خۊنبەربۊن جیوەجی کردن، هەرچەن زانستن لە چوینیەتی نواگردنی وەشیوەیگ تەوای نییە.
